Polițiștii locali vor protesta în fața Guvernului
Federația Națională a Sindicatelor Unite din Poliția Locală România, afiliată la Blocul Național Sindical (BNS), a transmis că va organiza mâine, pe data de 8 mai 2024, între orele 10:00 și 13:00, un miting de protest în fața Guvernului României.
Mitingul a primit aprobarea din partea Primăriei Municipiului București, mai precizează sursa citată.
Iată lista revendicărilor:
- Aplicarea condiţiilor de muncă, prevăzute de Legea Poliţiei Locale nr. 155/2010, pentru poliţiştii locali;
- Acordarea valorilor normelor de hrană obligatorii, pentru personalul poliţiei locale conform Ordinului MDPLA nr. 893/2023, O.G. Nr.26/1994 şi H.G. nr. 1474/2009;
- Acordarea unei compensaţii financiare personalului poliţiei locale, pentru munca desfăşurată în zilele de week-end şi sărbători legale;
- Modificarea prevederilor O.U.G. nr. 63/2010, în sensul înlocuirii sintagmei 1 post/1000 locuitori/ cu 1 poliţist local/1000 locuitori.
Sindicaliștii atrag atenția asupra prezenței polițiștilor locali în societate
În decembrie 2023, Federația Națională a Sindicatelor Unite din Poliția Locală a inițiat o campanie publică pentru a sublinia importanța prezenței polițiștilor locali în societate.
”Stimaţi guvernanţi, vă atragem atenţia să aveţi în vedere introducerea personalului din poliţia locală ca beneficiar al sporului de 75% pentru munca desfăşurată în week-end şi sărbători legale, alături de celelalte categorii de personal din domeniul apărare naţională, ordine publică şi securitate naţională, la art. III alin (2) în proiectului de O.U.G. privind unele măsuri fiscal-bugetare în domeniul cheltuielilor publice, pentru consolidare fiscală precum şi pentru modificarea şi completarea unor acte normative “2) Prin excepţie de la prevederile alin. (1) în anul 2024, pentru activitatea desfăşurată de personalul militar, poliţişti, poliţiştii de penitenciare şi personalul civil din instituţiile publice de apărare, ordine publică şi securitate naţională precum şi de personalul poliţiei locale, în zilele de repaus săptămânal, de sărbători legale şi în celelalte zile în care, în conformitate cu reglementările în vigoare, nu se lucrează, se acordă drepturile prevăzute de legislaţia aferentă lunii iunie 2017.
Baza de calcul pentru acordarea acestor drepturi o reprezintă solda de funcţie/salariul de funcţie/salariul de bază cuvenit(ă)”, au transmis atunci polițiștii locali.
Polițiștii locali au evidențiat faptul că sunt singura entitate bugetară din România care își desfășoară activitatea și în zilele de weekend și în sărbătorile legale, fără a beneficia de un spor corespunzător.
Protest spontan al angajaților din cadrul Registrului Comerțului
Polițiștii nu sunt singurii nemulțumiți de salariile primite. Amintim că la sfârșitul lunii aprilie, angajații din cadrul Registrului Comerțului din București și din diverse orașe din România au organizat un protest spontan. Ca urmare, activitatea cu publicul a fost temporar suspendată.
Este important de menționat că personalul instituției a desfășurat în ultima perioadă mai multe forme de protest, exprimându-și nemulțumirea față de discrepanțele salariale și de deficitul de personal.
De asemenea, SAONRC a organizat un protest în fața Ministerului Justiției. Reprezentanții SAONRC au respins continuarea discriminării la care sunt supuși de ani de zile. Consideră că, fiind parte a familiei justiției, ar trebui să beneficieze de aceleași drepturi și tratament ca și ceilalți membri ai acesteia.
Ei au subliniat că refuzul Ministerului Justiției și al Guvernului României de a corecta inechitățile salariale din justiție îi determină să protesteze până când revendicările lor sunt rezolvate. Mai multe puteți citi aici.